## Rješenje kojim se trgovačkom društvu Vala Bašćanska d.o.o., Baška, odobrava objavljivanje ponude za preuzimanje javnog dioničkog društva Hoteli Baška, d.d., Baška

### NN 128/2006 (27.11.2006.), Rješenje kojim se trgovačkom društvu Vala Bašćanska d.o.o., Baška, odobrava objavljivanje ponude za preuzimanje javnog dioničkog društva Hoteli Baška, d.d., Baška

# HRVATSKA AGENCIJA ZA NADZOR FINANCIJSKIH USLUGA

**2828**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva VALA BAŠĆANSKA d.o.o.,
Baška, Emila Geistlicha 38, zastupanog po opunomoćenicima, odvjetnicima iz
Odvjetničkog društva ŽURIĆ I PARTNERI, Zagreb, Gundulićeva 63, za odobrenje
objavljivanja ponude za preuzimanje javnog dioničkog društva HOTELI BAŠKA d.d.,
Baška, Geistlicha Emila 39, na sjednici održanoj 17. studenoga 2006. godine,
donijela je

## RJEŠENJE

1. Trgovačkom društvu VALA BAŠĆANSKA d.o.o., Baška, Emila Geistlicha 38,
odobrava se objavljivanje ponude za preuzimanje javnog dioničkog društva HOTELI
BAŠKA d.d., Baška, Geistlicha Emila 39.
2. Ovo rješenje objavit će se u »Narodnim novinama«.

```
Obrazloženje
```

I/ Trgovačko društvo VALA BAŠĆANSKA d.o.o., Baška, Emila Geistlicha 38 (dalje u
tekstu: Ponuditelj), zastupano po opunomoćenicima, odvjetnicima iz Odvjetničkog
društva ŽURIĆ I PARTNERI, Zagreb, Gundulićeva 63, podnijelo je Hrvatskoj
agenciji za nadzor financijskih usluga (dalje u tekstu: Agencija) 10. listopada
2006. godi­ne, temeljem odredbe članka 13. stavak 1. Zakona o preuzimanju
dioničkih društava (dalje u tekstu: Zakon), Zahtjev za odobrenje objavljivanja
ponude za preuzimanje trgovačkog društva HOTELI BAŠKA d.d., Baška, Geistlicha
Emila 39 (dalje u tekstu: Izdavatelj) i dokumentaciju u privitku.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, utvrđeno je da je dokumentacija nepotpuna,
u smislu odredbe članka 12. stavak 2. Zakona, pa je Agencija pismenom od 18.
listopada 2006. godine, te usmeno 3. i 6. studenoga 2006. godine, od Ponuditelja
tražila njezinu izmjenu i dopunu.
Ponuditelj je dokumentaciju uz Zahtjev za odobrenje objavljivanja ponude za
preuzimanje, dopunjavao i ispravljao podnescima od dana 27. listopada i 6.
studenoga 2006. godine.
II/ Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 110.766.530,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu travnju, svibnju i lipnju 2006. godine, imao
više od 100 dioničara.
III/ Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja 1. rujna 2006. godine, stjecanjem
100.323 dionice, odnosno 33,51% učešća u temeljnom kapitalu Izdavatelja, što
daje 33,53% od ukupnog broja glasova koje daju dionice Izdavatelja s pravom
glasa, temeljem Ugovora o kupoprodaji i prijenosu vlastitih dionica, sklopljenog
između Ponuditelja i Izdavatelja, nakon kojeg stjecanja Ponuditelj raspolaže sa
100.323 dionice, odnosno 33,51% učešća u temeljnom kapitalu Izdavatelja, što
daje 33,53% od ukupnog broja glasova koje daju dionice Izdavatelja s pravom
glasa.
Ponuditelj, temeljem Sporazuma o usklađenom djelovanju u svezi sa stjecanjem
dionica izdavatelja HOTELI BAŠKA d.d. BAŠKA, sklopljenog 8. rujna 2006. godine,
djeluje zajednički s trgovačkim društvima MIRTA BAŠĆANSKA d.o.o., Baška,
Geistlicha Emila 38 i BAŠKATURIST d.d., Baška, Emila Geistlicha 34.
Trgovačko društvo MIRTA BAŠĆANSKA d.o.o., Baška, Geistlicha Emila 38, raspolaže
sa 74.699 dionica, odnosno 24,95% učešća u temeljnom kapitalu Izdavatelja, što
daje 24,96% od ukupnog broja glasova koje daju dionice Izdavatelja s pravom
glasa, a trgovačko društvo BAŠKATURIST d.d., Baška, Emila Geistlicha 34,
raspolaže sa 74.519 dionica, odnosno 24,89% učešća u temeljnom kapitalu
Izdavatelja, što daje 24,90% od ukupnog broja glasova koje daju dionice
Izdavatelja s pravom glasa.
Ponuditelj i osobe koje djeluju zajednički s Ponuditeljem, zajedno raspolažu s
ukupno 249.541 dionicom Izdavatelja, odnosno 83,36% učešća u temeljnom kapitalu
Izdavatelja, što daje 83,40% od ukupnog broja glasova koje daju dionice
Izdavatelja s pravom glasa.
Sukladno Sporazumu o zajedničkom djelovanju od 8. rujna 2006. godine, ponudu za
preuzimanje Izdavatelja objavit će Ponuditelj sukladno odredbi članka 4. stavak
1., a u svezi s člankom 8. stavak 1. točka a) Zakona.
IV/ Cijena po kojoj Ponuditelj nudi otkup dionica u ponudi za preuzimanje iznosi
150,00 kuna po dionici. Prema podacima dostup­nima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj su Ponuditelj i osobe s kojima Ponuditelj djeluje zajednički
stjecali dionice Izdavatelja s pravom glasa u razdoblju od jedne godine prije
dana objavljivanja ponude za preuzimanje iznosi 150,00 kuna po dionici. Prema
podacima Zagrebačke burze d.d., Zagreb i Varaždinske burze d.d., Varaždin,
dostavljenim na zahtjev Agencije (u predmetu: klasa: 450-08/06-13/89), na
Zagrebačkoj burzi i Varaždinskoj burzi u zadnja tri mjeseca prije nastanka
obveze objavljivanja ponude za preuzimanje nije bilo trgovine dionicama
Izdavatelja, niti kroz trgovinski sustav niti putem dražbi, te je utvrđeno da je
cijena izražena u ponudi za preuzimanje u iznosu od 150,00 kuna po dionici,
utvrđena u skladu s odredbama članka 15. stavci 3.-6. Zakona.
V/ Ponuditelj i osobe s kojima Ponuditelj djeluje zajednički raspolažu s 249.541
redovnom dionicom Izdavatelja, a temeljni kapital Izdavatelja podijeljen je na
299.369 redovnih dionica, svaka u nominalnom iznosu od 370,00 kuna. Novčana
sredstva potrebno je osigurati sukladno odredbi članka 9. stavak 1. Zakona, za
plaćanje preostalih 49.678 dionica Izdavatelja s pravom glasa, u iznosu od
najmanje 7.451.700,00 kuna. Uvidom u Ugovor o oročenom novčanom depozitu broj
8310136965, koji su 22. rujna 2006. godine, sklopili Ponuditelj i PRIVREDNA
BANKA ZAGREB d.d., Podružnica Riadria Rijeka, Rijeka, Đure Šporera 3, s rokom
oročenja do 28. prosinca 2006. godine te potvrdu o depozitu PRIVREDNE BANKE
ZAGREB d.d., Podružnica Riadria Rijeka, Rijeka, Đure Šporera 3, od 4. listopada
2006. godine da je Ponuditelj uplatio sredstva na poseban račun, utvrđeno je da
je Ponuditelj osigurao sredstva u iznosu od 7.474.200,00 kuna.
VI/ Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06).
VII/ Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/47
Urbroj: 326-111/06-6
Zagreb, 17. studenoga 2006.

Predsjednik Uprave
**Ante Samodol**, v. r.

Rješenje, NN 128/2006-2828
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)